Neuvoston asetus (ETY) N:o 1422/78, annettu 20 päivänä kesäkuuta 1978, Yhdistyneen kuningaskunnan maidontuottajajärjestöille myönnettävistä tietyistä erityisoikeuksista



Virallinen lehti nro L 171 , 28/06/1978 s. 0014 - 0018

Suomenk. erityispainos Alue 3 Nide 10 s. 0031

Kreikank. erityispainos: Luku 03 Nide 21 s. 0213

Ruotsink. erityispainos Alue 3 Nide 10 s. 0031

Espanjank. erityispainos: Luku 03 Nide 14 s. 0158

Portugalink. erityispainos: Luku 03 Nide 14 s. 0158



NEUVOSTON ASETUS (ETY) N:o 1422/78, annettu 20 päivänä kesäkuuta 1978, Yhdistyneen kuningaskunnan maidontuottajajärjestöille myönnettävistä tietyistä erityisoikeuksista EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen, ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (ETY) N:o 1421/78(2), ja erityisesti sen 25 artiklan 2 ja 3 kohdan, ottaa huomioon komission ehdotuksen, sekä katsoo, että asetuksen (ETY) N:o 804/68 25 artiklan 1 kohdan mukaisesti jäsenvaltiolle voidaan tämän pyynnöstä ja tietyin edellytyksin antaa lupa myöntää yhdelle tuottajajärjestölle yksinoikeus maidon ostoon kyseisellä alueella sekä oikeus tasata tuottajille maksettavia hintoja, Yhdistynyt kuningaskunta on hakenut komissiolta kyseistä lupaa, joka koskee viittä Yhdistyneen kuningaskunnan alueella sijaitsevaa tuottajajärjestöä, Milk Marketing Boards, jäljempänä `MMB`; haetun luvan myöntämiseksi edellytetään asetuksen (ETY) N:o 804/68 25 artiklan 2 kohdan mukaisesti erityisesti, että neuvosto toteaa, täyttyvätkö tietyt edellytykset, jotka koskevat maidon suoraa kulutusta ihmisravinnoksi kyseisessä jäsenvaltiossa; kaikkien saatavilla olevien tilastotietojen mukaan nämä edellytykset täyttyvät tällä hetkellä Yhdistyneessä kuningaskunnassa, kyseisen toteamisen lisäksi on säädettävä Yhdistyneen kuningaskunnan hakeman luvan myöntämistä ja voimassa pitämistä koskevista yleisistä säännöistä; on erityisesti tarpeen vahvistaa menettely sen vastaavuuden määrittämiseksi, josta MMB:iden on esitettävä todiste asetuksen (ETY) N:o 804/68 25 artiklan 1 kohdan mukaisesti kyseisten oikeuksien myöntämiseksi, yhteisön tasolla on vahvistettava tarkempia sääntöjä, ottaen huomioon asetuksen (ETY) N:o 804/68 25 artiklan 3 kohdan a alakohdassa tarkoitetut edellytykset, MMB:ille mahdollisesti myönnettyjen oikeuksien väärinkäytösten välttämiseksi ja sen varmistamiseksi, että MMB:t eivät sovella niitä käytäntöön tavalla, joka on ristiriidassa perustamissopimuksen periaatteiden ja yhteisön oikeuden kanssa; lisäksi on syytä määrittää MMB:iden toiminnan sujuvuutta vaarantamatta tapaukset, joissa kyseisten tuottajien on saatava olla myymättä maitoaan näille toimielimille, Siltä osin kuin on kyse MMB:n suorittamasta maidon myynnistä, on tarpeen antaa säännöksiä, joiden avulla varmistetaan toisaalta tasavertainen tuotteiden saatavuus ja yhtäläinen kohtelu kaikille ostamisesta kiinnostuneille, toisaalta hintojen tasausjärjestelmän kautta tapahtuva MMB:iden soveltamien hintojen aiheuttama muista jäsenvaltioista tuotujen maitotuotteiden kilpailukyvyn heikkeneminen Yhdistyneen kuningaskunnan markkinoilla, ja olisi säädettävä mahdollisuudesta antaa siirtymäsäännöksiä, joiden avulla MMB:t voivat mukautua tästä lähtien sovellettaviin yhteisön säännöksiin, ON ANTANUT TÄMÄN ASETUKSEN: I OSASTO Erityisoikeuksien myöntämistä ja voimassa pitämistä koskevat edellytykset 1 artikla 1. Todetaan, että Yhdistynyt kuningaskunta täyttää asetuksen (ETY) N:o 804/68 25 artiklan 2 kohdassa tarkoitetut edellytykset tällä hetkellä. 2. Yhdistyneellä kuningaskunnalla on tässä asetuksessa säädetyin edellytyksin lupa myöntää asetuksen (ETY) N:o 804/68 25 artiklan 1 kohdassa tarkoitetut oikeudet seuraaville tuottajajärjestöille: - Milk Marketing Board of England and Wales - Scottish Milk Marketing Board - Aberdeen and District Milk Marketing Board - North of Scotland Milk Marketing Board - Milk Marketing Board for Northern Ireland. 3. Tämä lupa: a) myönnetään vasta sen jälkeen, kun Yhdistynyt kuningaskunta toimittaa komissiolle todisteet 2 artiklassa tarkoitettujen vaatimusten täyttymisestä; b) pidetään voimassa ainoastaan, jos asetuksen (ETY) N:o 804/68 25 artiklan 2 kohdassa ja 3, 4, 5, 9 ja 10 artiklassa tarkoitetut edellytykset täyttyvät. 2 artikla 1. Asetuksen (ETY) N:o 804/68 25 artiklan 1 kohdassa tarkoitetun edustavuuden toteamiseksi kukin MMB järjestää äänestyksen Yhdistyneen kuningaskunnan toimivaltaisen viranomaisen valvomana. 2. Äänestys on salainen ja siinä kysytään, hyväksyykö äänestäjä sellaisen MMB:n ylläpitämisen, joka harjoittaa tämän asetuksen mukaista toimintaa ja käyttää tästä asetuksesta johtuvia oikeuksia. 3. Äänestykseen pyydetään osallistumaan kaikkia kyseisen MMB:n alueelle sijoittautuneita maidontuottajia, mukaan lukien 8 artiklassa tarkoitetut suoramyyntiä harjoittavat tuottajat, mutta lukuun ottamatta tuottajia, jotka kahdentoista äänestystä edeltäneen kuukauden kuluessa eivät ole pitäneet tuottamaansa maitoa sellaisenaan kaupan. 4. Kaikilla äänestäjillä on useampi ääni seuraavasti: a) yksi tuottajan henkilökohtainen ääni (tuottajakohtainen ääni); b) yksi lisä-ääni kutakin sellaista kymmenen lypsylehmän yksikköä kohden, jota tuottaja on pitänyt Yhdistyneen kuningaskunnan toimivaltaisen viranomaisen määrittämänä päivänä ja äänestystä edeltävän kuuden kuukauden ajan; vajaa yksikkö tuottaa yhden äänen (tuotantokohtainen ääni). 5. Kun asetuksen (ETY) N:o 804/68 25 artiklan 1 kohdassa tarkoitettua edustavuutta todetaan, käyttämättä jätettyjä tai hylättyjä ääniä: a) ei oteta huomioon siltä osin kuin ne ovat 4 kohdan a alakohdassa tarkoitettuja tuottajakohtaisia ääniä; b) pidetään kielteisinä ääninä siltä osin kuin ne ovat 4 kohdan b alakohdassa tarkoitettuja tuotantokohtaisia ääniä. 6. Yhdistyneen kuningaskunnan on: a) säädettävä muista äänestyksen yksityiskohtaisista säännöistä, erityisesti valtuutetun välityksellä tai postitse tapahtuvasta äänestyksestä; b) toteutettava tarvittavat toimenpiteet, jotta kyseiset tuottajat saavat ajoissa täydelliset tiedot äänestyksestä. 3 artikla 1. Kansallisissa säännöksissä ja MMB:iden yhtiöjärjestyksissä on määrättävä, että kyseiset MMB:t järjestävät myöhemmät äänestykset, jotka koskevat 2 artiklan 2 kohdassa tarkoitettua kysymystä ja joista säädetään mainitun artiklan 4, 5 ja 6 kohdassa sen jälkeen, kun asetuksen (ETY) N:o 804/68 25 artiklan 1 kohdassa tarkoitetut oikeudet on myönnetty, jos vähintään yksi prosentti tälle MMB:lle maitoa myyvistä tuottajista, kuitenkin vähintään kymmenen tällaista tuottajaa, sitä pyytää. Kyseiseen pyyntöön ja äänestykseen eivät voi osallistua suoramyyntiä harjoittavat tuottajat, jotka ovat antaneet kyseiselle MMB:lle 8 artiklan 2 kohdan c alakohdassa tarkoitetun ilmoituksen. 2. Pyyntöä uudesta äänestyksestä ei kuitenkaan hyväksytä, ennen kuin edellisestä äänestyksestä on kulunut viisi vuotta. 3. Yhdistyneen kuningaskunnan on viipymättä ilmoitettava komissiolle: - hyväksyttävästä, uutta äänestystä koskevasta pyynnöstä, - tämän äänestyksen tulos. Jos 2 artiklan 5 kohtaa sovellettaessa äänestyksen tulos ei vahvista asetuksen (ETY) N:o 804/68 25 artiklan 1 kohdassa tarkoitettua MMB:n edustavuutta, komissio peruuttaa kyseistä MMB:tä koskevan luvan ja antaa tarvittaessa siirtymäsäännöksiä ottaen huomioon uuden tilanteen. 4 artikla 1. Tutkittaessa 1 artiklan 2 kohdassa tarkoitetun luvan voimassa pitämisen edellytyksiä asetuksen (ETY) N:o 804/68 25 artiklan 2 kohdassa tarkoitetut arvot vahvistetaan kyseisten määrien kolmen vuoden keskiarvon perusteella. 2. Asetuksen (ETY) N:o 804/68 25 artiklan 2 kohdassa tarkoitettuna "tuoreena tuotteena" pidetään, lukuun ottamatta kulutukseen tarkoitettua täysmaitoa, seuraavia maitotuotteita suoraan kulutukseen ihmisravinnoksi käytettyinä: - puolittain kuorittu maito, - rasvaton maito, - kirnupiimä, - kerma, - jogurtti. Edellä mainittujen tuotteiden maitoekvivalentit määritetään erikseen vahvistettavien yksityiskohtaisten sääntöjen mukaisesti niiden maidosta peräisin olevan voirasva- ja proteiinipitoisuuden perusteella. 3. Vahvistettavien yksityiskohtaisten sääntöjen mukaisesti Yhdistyneen kuningaskunnan on ilmoitettava komissiolle säännöllisesti, miten täysmaidon ja 2 kohdassa tarkoitettujen tuoreiden tuotteiden kulutus ihmisravinnoksi kehittyy suhteessa maidontuotantoon kyseisessä jäsenvaltiossa. 4. Jos todetaan, että asetuksen (ETY) N:o 804/68 25 artiklan 2 kohdassa tarkoitetut edellytykset eivät täyty ja että tämä tilanne on vaarassa jatkua, komissio tutkii syyt siihen ja antaa tarvittaessa Yhdistyneelle kuningaskunnalle suosituksia, joissa otetaan huomioon maitoalan kehityssuunnat tässä jäsenvaltiossa. Jos tilanne ei näytä korjaantuvan, komissio peruuttaa Yhdistyneelle kuningaskunnalle myöntämänsä luvan. 5 artikla Edellä 1 artiklan 2 kohdassa tarkoitettua lupaa koskevat erityiset edellytykset, joiden tarkoituksena on taata seuraavien säännösten noudattaminen: 1. Maidon käsittelyä suoraan kulutukseen ihmisravinnoksi ja maidon jalostusta koskevan MMB:n toiminnan hallinto, mukaan lukien taloushallinto, on erotettava muun toiminnan hallinnosta, jotta taataan kyseisten MMB:iden jalostusyritysten yhdenvertaisuus muihin itsenäisiin laitoksiin nähden, erityisesti hankinnan, sovellettujen hintojen ja luottoehtojen suhteen; MMB:t voivat myöntää laitoksilleen luottoja tai muita varojen siirtoja ainoastaan markkinoilla vallitsevin edellytyksin. 2. MMB:n tuottama voitto on rajoitettava määrään, joka on ehdottoman tarpeellinen sääntömääräisten velvoitteiden täyttämiseksi, lukuun ottamatta 1 kohdassa tarkoitettua toimintaa. Vastaavia varoja voidaan käyttää ainoastaan tähän tarkoitukseen. 3. MMB:iden suorittama osuusmaksujen perintä tuottajilta: a) voidaan toteuttaa ainoastaan siltä osin kuin se on tarpeen sääntömääräisten toimien toteuttamiseksi; b) on suhteutettava saatuihin palveluihin, kun on kyse osuusmaksusta, joka peritään suoramyyntiä harjoittavilta tuottajilta, jotka ovat antaneet MMB:lle 8 artiklan 2 kohdan c alakohdassa tarkoitetun ilmoituksen. 6 artikla 1. Lupa myönnetään ainoastaan sillä varauksella, että lupaan voidaan myöhemmin tehdä tarvittavat muutokset luvan ja sitä koskevien edellytysten mukauttamiseksi mahdolliseen yhteisön lainsäädännön muutokseen. 2. Yhdistyneen kuningaskunnan on sisällytettävä 1 kohdassa tarkoitettu varaus säädökseen, jonka nojalla se myöntää MMB:ille asetuksen (ETY) N:o 804/68 25 artiklan 1 kohdassa tarkoitetut oikeudet. 3. Yhdistyneelle kuningaskunnalle myönnetty lupa voi olla väliaikainen, jotta helpotettaisiin tämän jäsenvaltion ja MMB:iden mukautumista vahvistetussa määräajassa tämän asetuksen säännöksiin. II OSASTO Erityisoikeuksien harjoittamista koskevat edellytykset 7 artikla 1. Asetuksen (ETY) N:o 804/68 25 artiklan 1 kohdassa tarkoitetut oikeudet eivät koske maidon määriä, joita tuottaja ei myy MMB:lle, joko sopimuksesta MMB:n kanssa tai: a) kaupan pitämiseksi sellaisenaan tai jalostettuina tuotteina toisessa jäsenvaltiossa tai kolmannessa maassa; tai b) voiksi tai rasvattomaksi maitojauheeksi jalostamiseksi interventioelimelle myyntiä varten silloin, kun todetaan, että MMB:n tuottajalle maksama hinta on erikseen määritettävänä ajanjaksona alempi kuin tuolloin sovellettavat interventiohinnat, ottaen huomioon markkinatilanne. 2. Tuottajat voivat liittyä yhteen ja käyttää välittäjiä 1 kohdan a ja b alakohdissa tarkoitettujen toimenpiteiden toteuttamiseksi. 3. Tämän artiklan soveltamista koskevissa yksityiskohtaisissa säännöissä täsmennetään erityisesti toteutettavat valvontatoimenpiteet. 8 artikla 1. Asetuksen (ETY) N:o 804/68 25 artiklan 1 kohdassa tarkoitettuja oikeuksia ei myöskään sovelleta: a) 2 kohdassa määritellyn suoramyyntiä harjoittavan tuottajan tuottamiin maidon määriin; b) maidon määriin, jotka muut tuottajat myyvät suoramyyntiä harjoittavalle tuottajalle 3 kohdan b alakohdassa tarkoitetuissa rajoissa. 2. Edellä 1 kohdassa tarkoitetaan "suoramyyntiä harjoittavalla tuottajalla" yksittäistä tuottajaa: a) jonka vuosittainen keskimääräinen kokonaistuotanto ei ole yli 100 000 kilogrammaa c alakohdassa tarkoitetun ilmoituksen jättöpäivää edeltävänä kolmena vuotena; b) joka myy tilalla pitämistään lehmistä saadun maidon suoraan kuluttajille kulutukseen tarkoitettuna maitona; ja c) joka on ilmoittanut kyseiselle MMB:lle haluavansa luopua vähintään viideksi vuodeksi kaikista velvoitteista ja oikeuksista, jotka koskevat myyntiä MMB:lle. 3. Suoramyyntiä harjoittava tuottaja voi kuitenkin: a) myydä enintään 25 prosenttia vuosittaisesta tuotannostaan muille ostajille kuin kuluttajille; b) myydä kuluttajille muilta tuottajilta ostamaansa maitoa kulutukseen tarkoitettuna maitona määrän, joka on enintään 25 prosenttia suoramyyntiä harjoittavan tuottajan omasta vuosittaisesta tuotannosta. 9 artikla MMB:iden maitoon soveltamiin myyntihintoihin sovelletaan seuraavia sääntöjä: 1. Hinnat ovat samat kaikille ostamisesta kiinnostuneille; eri hintoja voidaan soveltaa ainoastaan: a) sen tarkoituksen mukaan, johon ostaja käyttää maidon; b) muiden, 4 kohdassa tarkoitetun menettelyn mukaisesti määritettyjen perusteiden mukaan. 2. Eri hintojen soveltaminen käyttötarkoituksen mukaan ei saa vääristää muista jäsenvaltioista lähtöisin olevien ja kotimaisten maitotuotteiden välistä kilpailua Yhdistyneen kuningaskunnan markkinoilla. 3. Mainitun vaaran välttämiseksi mikään MMB:n maitoon soveltama myyntihinta ei saa olla Yhdistyneen kuningaskunnan markkinoilla Yhdistyneeseen kuningaskuntaan tuotuun, muista jäsenvaltioista lähtöisin olevaan kyseiseen maitotuotteeseen sovellettavaa alinta hintatasoa alhaisempi. 4. Kaikki MMB:n tosiasiallisesti soveltamat hinnat on vahvistettava 1, 2 ja 3 kohtaa noudattaen neuvottelujen perusteella, joissa kyseinen MMB ja sen maidon ostajat ovat tasavertaisesti edustettuina. 5. Yhdistyneen kuningaskunnan on: a) toteutettava tarvittavat toimenpiteet saadakseen etukäteen tiedon myyntihinnoista, joita MMB:t soveltavat maidon eri käyttötarkoituksiin; b) toimitettava ne tiedoksi komissiolle ennen niiden soveltamista. Komissio toimittaa kyseiset hinnat tiedoksi muille jäsenvaltioille ja antaa ne maidon ja maitotuotteiden hallintokomitealle tarkastettaviksi asetuksen (ETY) N:o 804/68 31 artiklan mukaisesti. III OSASTO Loppusäännökset 10 artikla 1. Yhdistyneen kuningaskunnan on toteutettava tarvittavat toimenpiteet valvoakseen pysyvästi, että MMB:t noudattavat yhteisön periaatteita ja sääntöjä sekä lupaa koskevia erityisiä vaatimuksia. 2. Yhdistyneen kuningaskunnan on mukautettava MMB:itä koskeva kansallinen lainsäädäntönsä yhteisön lainsäädäntöön. Tähän mukauttamiseen sisältyvät muun muassa seuraavat toimet: a) poistetaan MMB:iden mahdollisuus lupajärjestelmän avulla estää jalostuslaitosten vapaa sijoittuminen kyseiselle alueelle; b) poistetaan MMB:iden oikeudet vetää maito takaisin Yhdistyneen kuningaskunnan nestemäisen maidon markkinoille saatettavaksi, jos kyseinen maito on jo jaettu ostajille ja tarkoitettu vientiin sellaisenaan tai jalostettuina tuotteina. 11 artikla Jos siirtymätoimenpiteet osoittautuvat tarpeellisiksi sen vuoksi, että helpotetaan MMB:iden siirtymistä tämän asetuksen järjestelmään, näistä toimenpiteistä säädetään asetuksen (ETY) N:o 804/68 30 artiklassa säädettyä menettelyä noudattaen. Nämä toimenpiteet eivät saa koskea asetuksen (ETY) N:o 804/68 25 artiklan 3 kohdan a alakohdan ensimmäisessä luetelmakohdassa tarkoitettuja periaatteita. Toimenpiteitä ei sovelleta neljää vuotta pidempää ajanjaksoa laskettuna tämän asetuksen voimaantulopäivästä 9 artiklan osalta eikä vuotta pidempää ajanjaksoa tämän asetuksen muiden säännösten osalta. 12 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 20 päivänä kesäkuuta 1978. Neuvoston puolesta Puheenjohtaja P. DALSAGER (1) EYVL N:o L 148, 28.6.1968, s. 13 (2) EYVL N:o L 171, 28.6.1978, s. 12